b'\n_START_ARTICLE_\nNordjobb\n_START_PARAGRAPH_\nNordjobb er et nordisk arbeidsmarkedsprogram som har v\xc3\xa6rt i drift siden 1985. Programmet eies av Foreningene Nordens Forbund (FNF), og finansieres av Nordisk ministerr\xc3\xa5d, nasjonale departementer og myndigheter, samt til en viss grad gjennom prosjektpenger. Det koordineres fra det nordiske sekretariatet i K\xc3\xb8benhavn, men Nordjobb har virksomhet i alle de nordiske landene, Danmark, Finland, Island, Norge og Sverige, samt i de selvstyrte omr\xc3\xa5dene F\xc3\xa6r\xc3\xb8yene, Gr\xc3\xb8nland og \xc3\x85land._NEWLINE_Nordjobb drives ikke p\xc3\xa5 profittbasis og er upolitisk. Hvert \xc3\xa5r formidles mellom 700 og 800 sommerjobber til nordiske og europeiske ungdommer mellom 18 og 30 \xc3\xa5r. Nordjobbs grunnkonsept er \xc3\xa5 formidle arbeid, bolig og kultur- og fritidsprogram til deltagerne. Siden starten i 1985 har mer enn 25 000 ungdommer f\xc3\xa5tt sommerjobb gjennom Nordjobb.\n_START_SECTION_\nForm\xc3\xa5l\n_START_PARAGRAPH_\nNordjobs form\xc3\xa5l er \xc3\xa5 \xc3\xb8ke mobiliteten p\xc3\xa5 det nordiske arbeidsmarkedet, samt \xc3\xa5 bidra til \xc3\xa5 styrke det nordiske arbeidsmarkedet. Et s\xc3\xa6rskilt fokusomr\xc3\xa5det er \xc3\xa5 motvirke ungdomsarbeidsledighet i Norden. I tillegg til dette arbeidet Nordjobb for \xc3\xa5 \xc3\xb8ke kunnskapen om Norden, nordisk spr\xc3\xa5k og -kultur hos deltagerne.'